ทำไม ราคาน้ำตาล ถึงแพงสุดในรอบ 11 ปี ?
อะไรที่ทำให้ราคาน้ำตาลปรับตัวขึ้นขนาดนี้ ลงทุนแมนจะสรุปให้ฟัง 
30 เม.ย. 2566

ทำไม ราคาน้ำตาล ถึงแพงสุดในรอบ 11 ปี ? /โดย ลงทุนแมน
พูดถึง น้ำตาล เครื่องปรุงรสที่ให้ความหวานกับรสชาติอาหารและเครื่องดื่ม อยู่คู่กับประวัติศาสตร์มนุษย์มานานนับพันปี
เรียกได้ว่า น้ำตาล ได้กลายเป็นสิ่งที่มนุษย์ขาดไม่ได้ไปแล้ว
แต่รู้ไหมว่า ปัจจุบัน ราคาน้ำตาล กำลังปรับตัวขึ้นอย่างร้อนแรง จนไปทำระดับสูงสุดในรอบ 11 ปี
แล้วอะไรที่ทำให้ราคาน้ำตาลปรับตัวขึ้นขนาดนี้
ลงทุนแมนจะสรุปให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
น้ำตาลนั้น ถูกจัดเป็นสินค้าโภคภัณฑ์อย่างหนึ่ง
สินค้าโภคภัณฑ์ ก็คือ ผลิตภัณฑ์ หรือวัตถุดิบ ที่แทบจะไม่มีความแตกต่างกัน จึงสามารถใช้แทนกันได้อย่างสมบูรณ์
โดยสินค้าโภคภัณฑ์จะถูกแบ่งออกเป็น 2 ประเภทหลัก ๆ
- Hard Commodity คือ สินค้าโภคภัณฑ์จากทรัพยากรธรรมชาติ ใช้แล้วหมดไป มนุษย์ไม่สามารถผลิตเองได้ เช่น เงิน ทองแดง ทองคำ น้ำมัน ก๊าซธรรมชาติ
- Soft Commodity คือ สินค้าโภคภัณฑ์ที่มนุษย์สามารถผลิตขึ้นมาทดแทนที่หมดไปได้ ซึ่งส่วนมากจะเป็นสินค้าทางการเกษตร เช่น เมล็ดกาแฟ ข้าวสาลี ถั่วเหลือง ข้าวโพด และรวมถึงน้ำตาลด้วย
หากลองมาดูราคาน้ำตาลในตลาดโลก ในช่วงที่ผ่านมา
- สิ้นปี 2021 ราคาน้ำตาล 18.9 เซนต์ต่อปอนด์
- สิ้นปี 2022 ราคาน้ำตาล 20.0 เซนต์ต่อปอนด์
- ณ 24/04/2023 ราคาน้ำตาล 26.7 เซนต์ต่อปอนด์
พอเรื่องเป็นแบบนี้ จึงทำให้ราคาน้ำตาลในตลาดโลกถือเป็นราคาที่สูงสุดในรอบ 11 ปีเลยทีเดียว..
เรื่องนี้ต้องบอกว่า เกิดมาจากหลายปัจจัย เริ่มตั้งแต่
- ผู้ผลิตน้ำตาลรายใหญ่ของโลก ผลิตน้ำตาลได้น้อยลง
ปัจจุบัน บราซิลและอินเดีย คือประเทศที่ส่งออกน้ำตาลรายใหญ่เป็นอันดับ 1 และ 2 ของโลก โดยมีปริมาณการส่งออกน้ำตาลรวมกันเกินกว่า 50% ของมูลค่าการส่งออกในตลาดโลกทั้งหมด
ในปีที่ผ่านมา ทั้ง 2 ประเทศนี้ได้เผชิญกับสภาวะอากาศแปรปรวน ปัญหาภัยแล้ง และฝนหลงฤดูกาล 
ทำให้ผลผลิตอ้อย ซึ่งเป็นวัตถุดิบในการผลิตน้ำตาลนั้นน้อยลง
โดยเฉพาะผลผลิตอ้อยที่ลดลงในรัฐมหาราษฏระ ซึ่งเป็นแหล่งผลิตน้ำตาลที่สำคัญของอินเดีย 
ส่งผลให้รัฐบาลอินเดียมีการจำกัดการส่งออกน้ำตาล จนถึงเดือนตุลาคมในปีนี้ เพื่อควบคุมราคาน้ำตาลภายในประเทศ
- ความต้องการใช้น้ำตาลเพิ่มขึ้นอย่างรวดเร็ว
ปัจจุบัน 2 ประเทศที่มีการบริโภคน้ำตาลมากที่สุดในโลกคือ อินเดียและจีน โดยทั้ง 2 ประเทศ มีประชากรรวมกันกว่า 2,900 ล้านคน หรือ 36% ของประเทศบนโลก
โดยต้นปีที่ผ่านมา การเปิดประเทศของจีนเป็นหนึ่งในปัจจัยสำคัญ ที่ทำให้ความต้องการน้ำตาลเพิ่มขึ้น
นอกจากนี้ ด้วยสภาพอากาศที่ร้อนอบอ้าว ก็เป็นตัวเร่งให้ความต้องการบริโภคเครื่องดื่มและอาหารคลายร้อนเพิ่มขึ้น ส่งผลให้ความต้องการน้ำตาลเพิ่มขึ้นตาม
- ราคาน้ำมันอยู่ในระดับสูง
นอกจากอ้อยจะถูกนำไปผลิตน้ำตาลแล้ว ยังถูกนำไปแปรรูปเป็น เอทานอล ซึ่งนำมาผสมกับน้ำมันเบนซิน ที่เรียกกันว่า “น้ำมันแก๊สโซฮอล์” อีกด้วย
ปีที่ผ่านมา สงครามระหว่างรัสเซีย-ยูเครน บวกกับการเปิดประเทศของหลายประเทศทั่วโลก หลังผ่อนคลายมาตรการล็อกดาวน์ ส่งผลให้ราคาน้ำมันคงตัวอยู่ในระดับสูง
พอเป็นแบบนี้ ก็ได้ดึงดูดให้ผู้ผลิตน้ำตาล แปรรูปอ้อยเป็นเอทานอลมากขึ้น ส่งผลให้ผลิตน้ำตาลออกสู่ตลาดได้น้อยลง ราคาน้ำตาลจึงสูงขึ้น
ซึ่งการปรับตัวเพิ่มขึ้นของราคาน้ำตาลนั้น ผู้ที่ได้รับผลกระทบไปเต็ม ๆ คงหนีไม่พ้น ผู้ผลิตอาหารและเครื่องดื่ม
และเมื่อผู้ผลิตแบกรับภาระต้นทุนที่เพิ่มขึ้นของราคาน้ำตาลไม่ไหว
สุดท้ายแล้ว ต้นทุนส่วนนี้ก็อาจต้องส่งผ่านมายังผู้บริโภคอย่างเรา ๆ ที่ต้องจ่ายค่าอาหารและเครื่องดื่มแพงขึ้นกว่าเดิมอย่างที่เคยเป็น..
ปิดท้ายด้วยข้อมูลที่น่าสนใจ ประเทศไทยเป็นประเทศที่ส่งออกน้ำตาลรายใหญ่เป็นอันดับ 3 ของโลก
โดยในปี 2564 ที่ผ่านมา ประเทศไทยมีมูลค่าการส่งออกน้ำตาลสูงกว่า 51,000 ล้านบาท คิดเป็น 15% ของมูลค่าการส่งออกน้ำตาลของโลกเลยทีเดียว..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-